PMIndiaData/PMIndiaSum huggingface dataset:
प्रधानमंत्री ने मणिपुर के लोगों को कंगला नोंगपोक थोंग के खुलने पर बधाई दी

प्रधानमंत्री श्री नरेन्द्र मोदी ने मणिपुर में कंगला नोंगपोक थोंग के खुलने पर राज्य के लोगों को बधाई दी है। मणिपुर के मुख्यमंत्री एन. बीरेन सिंह के एक ट्वीट के जवाब में प्रधानमंत्री ने कहा; “मणिपुर को बधाई! पूरे राज्य में शांति, समृद्धि और खुशहाली की भावना बढ़ती रहे।”
आंध्र प्रदेश पुनर्गठन अधिनियम 2014 में आंध्र प्रदेश के उत्‍तराधिकारी राज्‍य के वास्‍ते विधान परिषद में सीटों के लिए संशोधन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज आंध्र प्रदेश राज्‍य विधान परिषद में सीटों की संख्‍या में आवंटन की विषमता को दूर करने और संविधान के प्रावधानों के अनुसार सीटों की कुल संख्‍या को बढ़ाकर 58 करने के लिए आंध्र प्रदेश पुनर्गठन अधिनियम 2014 के खंड 23 (1) और खंड 23 (2) (1) (ए) में संशोधन को अपनी मंजूरी दे दी। चूंकि आंध्र प्रदेश विधान सभा में सीटों की कुल संख्‍या 175 है और इसकी संख्‍या की एक तिहाई सीटें संवैधानिक रूप से अनुमति योग्‍य है, अत: इसकी कुल संख्‍या को वर्तमान 50 एमएलसी से बढ़ाकर 58 करने का प्रस्‍ताव किया गया है।
प्रधानमंत्री ने किर्गिस्तान के लोगों को स्वतंत्रता दिवस पर बधाई दी

प्रधानमंत्री श्री नरेन्द्र मोदी ने किर्गिस्तान के स्वतंत्रता दिवस पर वहां के लोगों को अपनी शुभकामनाएं दी हैं। अपने संदेश में उन्होंने कहा, “मैं स्वतंत्रता दिवस के अवसर पर किर्गिस्तान के लोगों को ढेरों शुभकामनाएं देता हूं। किर्गिस्तान मध्य एशिया में भारत का महत्वपूर्ण साझेदार है। मेरी हाल ही में की गई किर्गिस्तान यात्रा विभिन्न क्षेत्रों में भारत और किर्गिस्तान संबंधों के विस्तार के लिए बहुत लाभदायक रही।”
प्रधानमंत्री 18 दिसंबर, 2018 को महाराष्ट्र जाएंगे

प्रधानमंत्री श्री नरेन्द्र मोदी 18 दिसंबर, 2018 को महाराष्ट्र की यात्रा पर जाएंगे। प्रधानमंत्री मुंबई में रिपब्लिक टेलीविजन द्वारा आयोजित ‘रिपब्लिक’ सम्मेलन को संबोधित करेंगे। प्रधानमंत्री राजभवन में आयोजित एक समारोह में “टाइमलेस लक्ष्मण” शीर्षक वाली एक पुस्तक का विमोचन करेंगे। यह पुस्तक प्रसिद्ध कार्टूनिस्ट आर.के. लक्ष्मण पर आधारित है। प्रधानमंत्री की राज्य की यात्रा के दौरान आवास और शहरी परिवहन से जुड़ी महत्वपूर्ण परियोजनाओं का शुभारंभ किया जाएगा। कल्याण में एक सार्वजनिक सभा में प्रधानमंत्री दो महत्वपूर्ण मेट्रो गलियारों की आधारशिला रखेंगे। इनमें ठाणे-भिवंडी-कल्याण मेट्रो; और दहिसार-मीरा-भयंडर मेट्रो शामिल है। इन दो गलियारों के पूरा हो जाने पर क्षेत्र में सार्वजनिक परिवहन अधिक सुविधाजनक हो जाएगा। प्रधानमंत्री श्री मोदी प्रधानमंत्री आवास योजना के अंतर्गत आर्थिक रूप से कमजोर वर्ग (ईडब्ल्यूएस) और कम आय वर्ग वाले (एलआईजी) लोगों के लिए आवास योजना के अंतर्गत 90,000 इकाईयां प्रारंभ करेंगे। श्री नरेन्द्र मोदी वहां एकत्र समूह को भी संबोधित करेंगे। प्रधानमंत्री इसके बाद पुणे जाएंगे। वह पुणे मेट्रो के तीसरे चरण की आधारशिला रखेंगे और एक जनसभा को संबोधित करेंगे।
प्रधानमंत्री तीन दिसंबर को ‘इनफिनिटी-फोरम’ का उद्घाटन करेंगे

फोरम ‘बियॉन्ड’ विषय पर ध्यान केंद्रित करेगा; ‘फिन-टेक बियॉन्ड बाऊंड्रीज’, ‘फिन-टेक बियॉन्ड फाइनेन्स’ और ‘फिन-टेक बियॉन्ड नेक्सट’ जैसे उप-विषय शामिल होंगे प्रधानमंत्री श्री नरेन्द्र मोदी तीन दिसंबर, 2021 को सुबह 10 बजे वीडियो कॉन्फ्रेंसिंग के माध्यम से इनफिनिटी फोरम का उद्घाटन करेंगे। इनफिनिटी फोरम, फिन-टेक पर एक विचारशील नेतृत्वकारी मंच है। इस कार्यक्रम का आयोजन भारत सरकार के तत्वावधान में अंतर्राष्ट्रीय वित्तीय सेवा केंद्र प्राधिकरण (आईएफएससीए) द्वारा किया जा रहा है। आयोजन में गिफ्ट-सिटी (गुजरात इंटरनेशनल फाइनेंस टेक-सिटी) और ब्लूमबर्ग कर रहे हैं। कार्यक्रम तीन और चार दिसंबर, 2021 को होगा। फोरम के पहले आयोजन में इंडोनीशिया, दक्षिण अफ्रीका और यूके साझीदार देश हैं। इनफिनिटी-फोरम के जरिये नीति, व्यापार और प्रौद्योगिकी के क्षेत्र में विश्व की जानी-मानी प्रतिभायें एक साथ आयेंगी तथा इस बात पर गहन विमर्श करेंगी कि कैसे प्रौद्योगिकी और नवाचार को फिन-टेक उद्योग में इस्तेमाल किया जा सकता है, ताकि समावेशी विकास हो तथा बड़े पैमाने पर सबकी सेवा हो। फोरम का एजेंडा ‘बियॉन्ड’ (सर्वोच्च) विषय पर केंद्रित है। इसमें विभिन्न उप-विषय शामिल हैं, जैसे ‘फिन-टेक बियॉन्ड बाऊंड्रीज,’(वित्त-प्रौद्योगिकी सर्वोच्च सीमा तक), जिसके तहत सरकारें और व्यापार संस्थायें वित्तीय समावेश को प्रोत्साहित करने के लिये भौगोलिक सरहदों के परे ध्यान देंगी, ताकि वैश्विकसमूह का विकास हो सके;‘फिन-टेक बियॉन्ड फाइनेन्स’(वित्त-प्रौद्योगिकी सर्वोच्च वित्त तक), जिसके तहत स्पेस-टेक, ग्रीन-टेक तथा एग्री-टेक जैसे उभरते क्षेत्रों में एकरूपता लाई जा सके और सतत विकास हो सके; और‘फिन-टेक बियॉन्ड नेक्सट’(वित्त-प्रौद्योगिकी सर्वोच्च अग्रिम तक), जिसके तहत इस बात पर ध्यान दिया जायेगा कि कैसे क्वॉन्टम कंप्यूटिंग, भावी फिन-टेक उद्योग तथा नये अवसरों को प्रोत्साहित करने के लिये प्रभावी हो सकता है। फोरम में 70 से अधिक देश हिस्सा लेंगे। मुख्य वक्ताओं में मलेशिया के वित्तमंत्री श्री तेंगकू ज़फरुल-अज़ीज़, इंडोनेशिया की वित्तमंत्री सुश्री मुल्यानी इंद्रावती, इंडोनेशिया के संरचनात्मक अर्थव्यवस्था के मंत्री श्री सैनडियागा एस. ऊनो, रिलायंस इंडस्ट्रीज के अध्यक्ष एवं प्रबंध निदेशक श्री मुकेश अंबानी, सॉफ्टबैंक ग्रुप कॉर्प के अध्यक्ष एवं सीईओ श्री मासायोशी सून, आईबीएम कॉरपोरेशन के अध्यक्ष एवं सीईओ श्री अरविन्द कृष्ण, कोटक महिंद्रा बैंक लिमिटेड के प्रबंध निदेशक एवं सीईओ श्री उदय कोटक और अन्य गणमान्य शामिल हैं। इस वर्ष के फोरम में नीति आयोग, इनवेस्ट इंडिया, फिक्की और नैसकॉम मुख्य साझीदारों में से हैं। आईएफएससीए के बारे में – अंतर्राष्ट्रीय वित्तीय सेवा केंद्र प्राधिकरण (इंटरनेशनल फाइनेंशियल सर्विसेज सेंटर्स अथॉरिटी) का मुख्यालय गिफ्ट-सिटी, गांधीनगर, गुजरात में स्थित है। इसकी स्थापना अंतर्राष्ट्रीय वित्तीय सेवा केंद्र प्राधिकरण अधिनियम, 2019 के तहत की गई थी। यह संस्था भारत में वित्तीय उत्पादों, वित्तीय सेवाओं और वित्तीय संस्थानों के नियमन तथा विकास के लिये एक एकीकृत प्राधिकार के रूप में काम करती है। इस समय गिफ्ट-आईएफएससी भारत में पहला अंतर्राष्ट्रीय वित्तीय सेवा केंद्र है।
प्रधानमंत्री 26 जून को ‘आत्‍मनिर्भर उत्तर प्रदेश रोजगार अभियान’ का शुभारंभ करेंगे

कोविड-19 महामारी का सामान्य कामगारों, विशेषकर प्रवासी श्रमिकों पर अत्‍यंत प्रतिकूल प्रभाव पड़ा है। बड़ी संख्या में प्रवासी श्रमिक अपने-अपने राज्य वापस लौट चुके हैं। कोविड-19 को फैलने से रोकने की चुनौती प्रवासियों और ग्रामीण श्रमिकों को बुनियादी सुविधाएं एवं आजीविका के साधन उपलब्ध कराने की आवश्यकता के कारण और भी अधिक बढ़ गई। ऐसी स्थिति में भारत सरकार ने विभिन्न सेक्‍टरों में विकास को नई गति प्रदान करने के लिए आत्‍मनिर्भर भारत पैकेज की घोषणा की। देश के पिछड़े क्षेत्रों में बुनियादी ढांचागत सुविधाएं तैयार करने पर विशेष जोर देते हुए रोजगार सृजन के लिए 20 जून, 2020 को ‘गरीब कल्याण रोजगार अभियान’ का शुभारंभ किया गया। उत्तर प्रदेश में लगभग 30 लाख प्रवासी श्रमिक अपने-अपने घर वापस लौट चुके हैं। उत्तर प्रदेश के 31 जिलों में 25,000 से भी अधिक प्रवासी श्रमिक अपने घर वापस आ चुके हैं। इनमें 5 आकांक्षी जिले भी शामिल हैं। उत्तर प्रदेश की सरकार ने उद्योग और अन्य संगठनों के साथ साझेदारी करते हुए एक अनूठी पहल ‘आत्‍मनिर्भर उत्तर प्रदेश रोजगार अभियान’ की परिकल्पना की है जिसके तहत भारत सरकार और राज्य सरकार के कार्यक्रमों में सामंजस्‍य स्‍थापित किया गया है। यह अभियान रोजगार प्रदान करने, स्थानीय उद्यमिता को बढ़ावा देने और रोजगार के अवसर मुहैया कराने के लिए औद्योगिक संघों और अन्य संगठनों के साथ साझेदारी करने पर विशेष रूप से केंद्रित है। प्रधानमंत्री श्री नरेन्‍द्र मोदी 26 जून, 2020 को सुबह 11 बजे उत्तर प्रदेश के मुख्यमंत्री की उपस्थिति में वीडियो-कॉन्‍फ्रेंस के माध्यम से इस अभियान का शुभारंभ करेंगे। इसके अलावा उत्तर प्रदेश के संबंधित मंत्रालयों के मंत्री भी वर्चुअल लॉन्चिं‍ग में भाग लेंगे। प्रधानमंत्री उत्तर प्रदेश के छह जिलों के ग्रामीणों के साथ संवाद करेंगे। कोविड-19 महामारी के मद्देनजर सामाजिक दूरी बनाए रखने के मानदंडों का पालन करते हुए उत्तर प्रदेश के सभी जिलों के गांवों के लोग साझा सेवा केंद्रों (कॉमन सर्विस सेंटर) और कृषि विज्ञान केंद्रों के माध्यम से इस कार्यक्रम में शामिल होंगे।
प्रधानमंत्री कल इस्कॉन, नई दिल्ली में गीता आराधना महोत्सव में सम्मिलित होंगे

प्रधानमंत्री श्री नरेन्द्र मोदी कल नई दिल्ली में ईस्ट ऑफ कैलाश स्थित इस्कॉन-ग्लोरी ऑफ इंडिया कल्चरल सेंटर में गीता आराधना महोत्सव में सम्मिलित होंगे। वे आयोजन में विश्व भर के इस्कॉन श्रद्धालुओं द्वारा तैयार की हुई भग्वदगीता का अनावरण करेंगे। यह भग्वदगीता विश्व में अपनी तरह की अनोखी है और इसका आकार 2.8 मीटर और भार 800 किलोग्राम से अधिक है। इसमें टीका सहित भग्वदगीता के मूल श्लोक मौजूद हैं। प्रधानमंत्री भग्वदगीता के पृष्ठों को खोलकर उसका औपचारिक उद्घाटन करेंगे। प्रधानमंत्री उपस्थितजनों को संबोधित भी करेंगे।
गोरखपुर में स्थिति पर लगातार नजर रख रहे प्रधानमंत्री

प्रधानमंत्री श्री नरेन्‍द्र मोदी गोरखपुर की स्थिति की लगातार निगरानी कर रहे हैं। प्रधानमंत्री ने कहा कि वे गोरखपुर की स्थिति पर लगातार नज़र रख रहे हैं। वह केंद्रीय एवं उत्तर प्रदेश सरकार के अधिकारियों से लगातार संपर्क में हैं। स्‍वास्‍थ्‍य राज्‍यमंत्री अनुप्रिया पटेल और केंद्रीय स्‍वास्‍थ्‍य सचिव गोरखपुर से स्थिति की जानकारी लेंगे।
प्रधानमंत्री ने जापानी प्रधानमंत्री शिंजो एबे को उनके जन्मदिन पर बधाई दी

प्रधानमंत्री, श्री नरेन्द्र मोदी, ने जापान के प्रधानमंत्री श्री शिंजो अबे को जन्मदिन की बधाई का ट्वीट किया है। प्रधानमंत्री ने कहा “मैं श्री शिन्जो एबे के लंबे जीवन, अच्छे स्वास्थ्य के लिए प्रार्थना करता हूं और जापान को प्रगति की नई ऊंचाइयों तक ले जाने की शुभकामना देता हूँ।” प्रधानमंत्री ने प्रधानमंत्री एबे के नेतृत्व की प्रशंसा की और भारत और जापान के संबंधों को बढ़ावा देने की प्रतिबद्धता पर बल दिया। प्रधानमंत्री ने कहा “मैं जब भी उनसे बातचीत करता हूं, अंतर्राष्ट्रीय और स्थानीय स्तर के विभिन्न मुद्दों पर उनकी अंतर्दृष्टि और विशेषज्ञता से चमत्कृत हुए बिना नहीं रह सकता। प्रधानमंत्री एबे और मैं दोनों ही भारत और जापान के संबंधों को एक नए स्तर पर ले जाते हुए वैश्विक शांति और विकास के क्षेत्र में अपने योगदान को लेकर प्रतिबद्ध हैं।”
मां के लिए साड़ी भेजने पर प्रधान मंत्री श्री नरेन्द्र मोदी ने नवाज शरीफ को धन्यवाद दिया

प्रधान मंत्री श्री नरेन्द्र मोदी ने अपनी मां के लिए पाकिस्तान के प्रधान मंत्री श्री नवाज शरीफ की ओर से साड़ी भेजे जाने पर उन्हें धन्यवाद दिया है। प्रधान मंत्री ने ट्विट कियाः- नवाज शरीफ जी ने मेरी मां के लिए अद्भुत साड़ी भेजी है। मैं वास्तव में उनके प्रति आभारी हूं और बहुत जल्द यह साड़ी अपनी मां को भेज दूंगा।
प्रधानमंत्री ने बांग्लादेश के विदेश मंत्री की अगवानी की

प्रधानमंत्री श्री नरेन्द्र मोदी ने आज बांग्लादेश के विदेश मंत्री श्री अबुल हसन महमूद अली की अगवानी की। बांग्लादेश के विदेश मंत्री भारत-बांग्लादेश संयुक्त सलाहकार आयोग की तीसरी बैठक में हिस्सा लेने के लिए नई दिल्ली आए हुए हैं। बैठक के दौरान विदेश मंत्री अली ने भारत और बांग्लादेश के बीच ऐतिहासिक, सांस्कृतिक और आर्थिक संपर्कों का स्मरण किया। प्रधानमंत्री मोदी की अगुवाई में नई सरकार द्वारा दक्षेस क्षेत्र और भारत के पड़ोसी देशों के साथ रिश्तों पर विशेष जोर देने की सराहना करते हुए उन्होंने भारत के साथ रिश्ते और प्रगाढ़ करने के लिए बांग्लादेश की जनता और सरकार द्वारा जताई जा रही इच्छा से उन्हें अवगत कराया। प्रधानमंत्री श्री नरेन्द्र मोदी ने रिश्तों के प्रति प्रधानमंत्री शेख हसीना द्वारा निजी तौर पर दिखाई जा रही दिलचस्पी और प्रतिबद्धता की सराहना की। उन्होंने यह बात दोहराई कि बांग्लादेश के सामाजिक-आर्थिक विकास के लिए किए जा रहे प्रयासों में उसे अपनी ओर से पूरी सहायता जारी रखने के लिए भारत प्रतिबद्ध है। इस संदर्भ में उन्होंने ऊर्जा, बिजली, बुनियादी ढांचागत विकास तथा पर्यटन के क्षेत्र में भारत एवं बांग्लादेश के बीच और ज्यादा सहयोग बढ़ाने पर जोर दिया। प्रधानमंत्री ने द्विपक्षीय व्यापार एवं निवेश बढ़ाने के लिए ठोस कदम उठाने की जरूरत को रेखांकित किया। भारत और बांग्लादेश के भौगोलिक स्थलों में समपूरक को ध्यान में रखते हुए इस पर सहमति जताई गई है कि परिवहन (सड़क, रेल, अंतर्देशीय जलमार्ग, शिपिंग और वायु) संपर्कों के विकास के जरिए सुनिश्चित होने वाली बेहतर कनेक्टिविटी से आर्थिक सहयोग के साथ-साथ लोगों के बीच संपर्क भी बढ़ेगा। विदेश मंत्री अली ने प्रधानमंत्री शेख हसीना की ओर से प्रधानमंत्री श्री नरेन्द्र मोदी को बांग्लादेश आने का न्यौता दिया। प्रधानमंत्री ने कहा कि जितनी जल्दी संभव हो सकेगा, उसके अनुसार वह बांग्लादेश की यात्रा का कार्यक्रम तय करेंगे। उन्होंने भारत में प्रधानमंत्री शेख हसीना का स्वागत किए जाने की भी उम्मीद जताई।
कैबिनेट ने भारत और अंतर्राष्ट्रीय सीबैड प्राधिकरण के बीच पोली मैटेलिक सल्फाइड के अन्वेषण के अनुबंध पर हस्ताक्षर करने की मंजूरी दी

प्रधानमंत्री श्री नरेन्द्र मोदी की अध्यक्षता में कैबिनेट ने 10,000 वर्ग किलोमीटर आवंटित क्षेत्र में पोली मैटेलिक सल्फाइड से संबंधित अन्वेषण और अन्य विकासात्मक गतिविधियों को संचालित करने के लिए पृथ्वी विज्ञान मंत्रालय को अंतर्राष्ट्रीय सीबैड प्राधिकरण (आईएसए) के साथ 15 वर्ष के अनुबंध पर हस्ताक्षर करने के लिए अपनी मंजूरी दी है। यह अन्वेषण हिंद महासागर में स्थित – केंद्रीय और दक्षिण-पश्चिम भारतीय रिजों (एसडब्ल्यूआईआर) के हिस्सों में किया जाएगा। 15 साल के अनुबंध पर हस्ताक्षर करके भारत को हिंद महासागर में केन्द्रीय भारतीय रिज और दक्षिण पश्चिम भारतीय रिज में आवंटित क्षेत्र में पोली मैटेलिक सल्फाइड के अन्वेषण के विशेष अधिकार औपचारिक रूप से प्राप्त होंगे। इसके अलावा हिंद महासागर में भारत की उपस्थिति भी बढ़ेगी जहां चीन, कोरिया और जर्मनी जैसे अन्य खिलाड़ी भी सक्रिय हैं। यह कार्यक्रम विभिन्न राष्ट्रीय संस्थानों और अनुसंधान प्रयोगशालाओं/ संगठनों की भागीदारी से पृथ्वी विज्ञान मंत्रालय द्वारा लागू किया जाएगा। पृष्ठभूमि : लोहा, तांबा, जस्ता, चांदी, सोना, प्लेटिनम से युक्त गहरा सीबैड पोली मैटेलिक सल्फाइड एक परिवर्तनीय संघटनों में खनिजकृत चिमनियों के माध्यम से समुद्रीय क्रस्ट के आंतरिक भाग से गर्म मेग्मा उमड़ने से बने गर्म तरलों के अवक्षेप हैं। महासागर रिजों में पीएमएस ने अपने दीर्घकालीन वाणिज्यिक के साथ-साथ सामरिक मूल्यों के कारण दुनिया का ध्यान अपनी ओर आकर्षित किया है। समुद्री कानून पर संयुक्त राष्ट्र कन्वेंशन (यूएनसीएलओएस) के अधीन अंतर्राष्ट्रीय सीबैड प्राधिकरण (आईएसए) ने हिंद महासागर के केंद्रीय भारतीय रिज (सीआईआर) 85 दक्षिण- पश्चिम भारतीय रिज (एसडब्ल्यूआईआर) क्षेत्र में पोली मैटेलिक सल्फाइड (पीएमएस) के अन्वेषण के लिए 15 वर्षों की योजना के साथ 10,000 वर्ग किमी क्षेत्र का आवंटन करने के लिए पृथ्वी विज्ञान मंत्रालय (एमओईएस) द्वारा प्रस्तुत आवेदन को अपनी मंजूरी दे दी है। आईएसए अंतर्राष्ट्रीय जल सीमा में सीबैड के अजीवित संसाधनों को नियंत्रित करता है।
अफगानिस्तान के राष्ट्रपति अशरफ गनी ने प्रधानमंत्री से बात कर पठानकोट आतंकी हमले की निंदा की

अफगानिस्तान के राष्ट्रपति ने श्री अशरफ गनी ने आज प्रधानमंत्री नरेन्द्र मोदी से फोन पर बातचीत की। उन्होंने पठानकोट में हुए आतंकी हमले की कड़े शब्दों में निंदा की और हमले में मारे गए लोगों के प्रति संवेदना व्यक्त की। श्री गनी ने मजार-ए-शरीफ में आतंकी हमले के बारे में प्रधानमंत्री को जानकारी दी और भारत में भूकंप से हुए जानमाल के नुकसान पर अपना समर्थन व्यक्त किया। प्रधानमंत्री ने आतंकी हमले तथा भूकंप पर राष्ट्रपति गनी के समर्थन के लिए उन्हें धन्यवाद दिया। प्रधानमंत्री ने मजार-ए-शरीफ में आतंकी हमले को नकाम करने तथा भारतीय वाणिज्य दूतावास और दूतावास कर्मियों की सुरक्षा सुनिश्चित करने में अफगान राष्ट्रीय सुरक्षा बलों की बहादुरी और अदम्य साहस के लिए सराहना की। प्रधानमंत्री ने कहा कि भारत हमेशा अफगानिस्तान की जनता के साथ रहेगा।
मंत्रिमंडल ने विशेष आर्थिक क्षेत्र अधिनियम, 2005 में संशोधन के लिए अध्यादेश लाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने विशेष आर्थिक क्षेत्र अधिनियम, 2005 के अनुच्छेद 2 की उप-धारा (V) के तहत व्यक्ति की परिभाषा को संशोधित कर उसके स्थान पर ट्रस्ट को शामिल करने के लिए विशेष आर्थिक क्षेत्र अधिनियम, 2005 में संशोधन के लिए अध्यादेश लाए जाने को मंजूरी दे दी है। नई व्यवस्था होने से किसी भी ट्रस्ट को विशेष आर्थिक क्षेत्र में इकाई स्थापित करने का अधिकार मिल जाएगा। इसके अलावा केन्द्र सरकार को समय-समय पर अधिसूचना जारी कर अपने हिसाब से किसी भी इकाई को ‘व्यक्ति’ के रूप में परिभाषित करने की सहूलियत भी मिल जाएगी। प्रभावः विशेष आर्थिक क्षेत्र (सेज) अधिनियम, 2005 के तहत वर्तमान में किसी भी ट्रस्ट को सेज में इकाई लगाने की अनुमति नहीं है। अधिनियम में संशोधन से किसी भी ट्रस्ट को सेज में इकाई खोलने का अधिकार मिल जाएगा। इसके अलावा केन्द्र सरकार समय-समय पर अधिसूचना जारी कर अपने हिसाब से किसी भी इकाई को ‘व्यक्ति’ के रूप में परिभाषित कर सकेगी। इससे विशेष आर्थिक क्षेत्र में निवेश को बढ़ावा मिलेगा।
प्रधानमंत्री ने शहीद भगत सिंह को उनकी जयंती पर नमन किया

प्रधानमंत्री श्री नरेन्द्र मोदी ने कहा कि वह शहीद भगत सिंह को उनकी जयंती के अवसर पर नमन करते हैं। प्रधानमंत्री ने कहा, “मैं शहीद भगत सिंह को उनकी जयंती के अवसर पर नमन करता हूं। उन्होंने अपने जीवन का बलिदान दिया ताकि हम स्वाधीनता, स्वतंत्रता और गरिमा का जीवन जी सकें।”
प्रधानमंत्री की  इंडोनेशिया के बाली में भारतीय समुदाय और फ्रेंड्स ऑफ इंडिया के साथ बातचीत

प्रधानमंत्री श्री नरेन्द्र मोदी ने 15 नवंबर 2022 को इंडोनेशिया के बाली में प्रवासी भारतीय समुदाय और फ्रेंड्स ऑफ इंडिया के 800 से अधिक सदस्यों को संबोधित किया तथा उनसे बातचीत की। पूरे इंडोनेशिया से लोगों की उत्साही और विविधतापूर्ण भीड़ इकट्ठी हुई थी। अपने संबोधन के दौरान, प्रधानमंत्री ने भारत और इंडोनेशिया के बीच घनिष्ठ सांस्कृतिक एवं सभ्यतागत संबंधों पर प्रकाश डाला। उन्होंने दोनों देशों के बीच चिरस्थायी सांस्कृतिक और व्यापारिक संबंधों को रेखांकित करने के लिए “बाली जात्रा” की सदियों पुरानी परंपरा का उल्लेख किया। उन्होंने भारत और इंडोनेशिया के बीच विभिन्न क्षेत्रों में समानताओं पर भी प्रकाश डाला। प्रधानमंत्री ने भारतीय समुदाय के सदस्यों द्वारा अपनी अपनाई हुई मातृभूमि के प्रति कड़ी मेहनत और लगन के माध्यम से विदेशों में भारत के कद एवं प्रतिष्ठा को बढ़ाने के लिए उनकी सराहना की। उन्होंने भारत-इंडोनेशिया संबंधों की सकारात्मक प्रगति और इन संबंधों को मजबूत करने में भारतीय समुदाय के सदस्यों द्वारा निभाई गई महत्वपूर्ण भूमिका के बारे में भी बात की। प्रधानमंत्री ने भारत की विकास गाथा, इसकी उपलब्धियों और भारत द्वारा डिजिटल, वित्त, स्वास्थ्य, दूरसंचार और अंतरिक्ष जैसे विभिन्न क्षेत्रों में हासिल की गई जबरदस्त प्रगति पर प्रकाश डाला। उन्होंने इस बात का भी उल्लेख किया कि भारत के विकास संबंधी रोडमैप में विश्व की राजनैतिक एवं आर्थिक आकांक्षाएं शामिल हैं और आत्मनिर्भर भारत के दृष्टिकोण में वैश्विक बेहतरी की भावना का समावेश है। प्रधानमंत्री ने भारतीय समुदाय और फ्रेंड्स ऑफ इंडिया के सदस्यों को अगले प्रवासी भारतीय दिवस सम्मेलन और पतंग उत्सव में भाग लेने के लिए आमंत्रित किया। प्रवासी भारतीय दिवस सम्मेलन 8 जनवरी से 10 जनवरी, 2023 के दौरान मध्य प्रदेश के इंदौर में आयोजित किया जाएगा और पतंग उत्सव बाद में गुजरात में आयोजित किया जाएगा।
प्रधानमंत्री ने गोवा रोजगार मेले को संबोधित किया

प्रधानमंत्री श्री नरेन्द्र मोदी ने आज वीडियो संदेश के माध्यम से गोवा सरकार के रोजगार मेले को संबोधित किया। प्रधानमंत्री ने धनतेरस के अवसर पर केन्द्रीय स्तर पर रोजगार मेले की अवधारणा की शुरुआत की थी। यह केन्द्र सरकार के स्तर पर 10 लाख नौकरियां देने के अभियान की शुरुआत थी। तब से, प्रधानमंत्री ने गुजरात, जम्मू-कश्मीर और महाराष्ट्र सरकारों के रोज़गार मेलों को संबोधित किया है और नए भर्ती किए गए लोगों को लगभग 71,000 नियुक्ति पत्र वितरित करते हुए एक दिन पहले विभिन्न सरकारी विभागों में सभी नए नियुक्तियों के लिए ऑनलाइन ओरिएंटेशन पाठ्यक्रमों के लिए एक ‘कर्मयोगी प्रारंभ’ मॉड्यूल का शुभारंभ भी किया है। सभा को संबोधित करते हुए, प्रधानमंत्री ने नियुक्ति पत्र प्राप्त करने वाले युवाओं को बधाई दी और टिप्पणी की कि यह रोजगार सृजन की दिशा में गोवा सरकार का एक अहम कदम है। प्रधानमंत्री ने बताया कि आने वाले कुछ महीनों में गोवा पुलिस और अन्य विभागों में और भर्ती अभियान चलाए जायेंगे। उन्होंने कहा, “इससे गोवा पुलिस बल को और मजबूती मिलेगी तथा इसके परिणामस्वरूप नागरिकों और पर्यटकों के लिए सुरक्षा प्रणाली और सुदृढ़ होगी।” श्री मोदी ने कहा, “पिछले कुछ हफ्तों से देश के विभिन्न राज्यों में लगातार रोजगार मेले आयोजित किए जा रहे हैं, जबकि केन्द्र सरकार भी हजारों युवाओं को रोजगार दे रही है।” प्रधानमंत्री ने युवाओं के सशक्तिकरण के लिए अपने स्तर पर इस तरह के रोजगार मेले आयोजित करने की दिशा में डबल इंजन की सरकारों द्वारा शासित राज्यों के प्रयासों पर प्रसन्नता व्यक्त की। प्रधानमंत्री ने इस तथ्य को रेखांकित किया कि पिछले आठ वर्षों में केन्द्र सरकार ने गोवा के विकास में हजारों करोड़ रुपये का निवेश किया है। लगभग 3000 करोड़ रुपये की लागत से मोपा में बने हवाई अड्डे के जल्द ही लोकार्पण किए जाने पर प्रकाश डालते हुए, प्रधानमंत्री ने कहा कि राज्य में चल रही कनेक्टिविटी और बुनियादी ढांचे की विभिन्न परियोजनाओं की तरह ही इस हवाई अड्डे का निर्माण कार्य गोवा के हजारों लोगों के लिए रोजगार का एक प्रमुख स्रोत बन गया है। प्रधानमंत्री ने टिप्पणी की, “स्वयंपूर्ण गोवा‘ का विजन राज्य में बुनियादी सुविधाओं में बेहतर बनाने के साथ – साथ बुनियादी ढांचे को भी बेहतर बनाना है।” गोवा पर्यटन मास्टर प्लान एवं नीति का उल्लेख करते हुए, प्रधानमंत्री ने बताया कि राज्य सरकार ने गोवा के विकास का एक नया खाका तैयार किया है, जिसने पर्यटन क्षेत्र में निवेश की नई संभावनाएं खोली है और जिससे बड़ी संख्या में रोजगार को बढ़ावा मिला है। पारंपरिक खेती में रोजगार बढ़ाने हेतु गोवा के ग्रामीण क्षेत्रों को आर्थिक मजबूती देने के लिए उठाए जा रहे विभिन्न कदमों का जिक्र करते हुए प्रधानमंत्री ने बताया कि धान, फल प्रसंस्करण, नारियल, जूट और मसालों का उत्पादन करने वाले किसानों को स्वयं सहायता समूहों से जोड़ा जा रहा है। उन्होंने रेखांकित किया कि इन प्रयासों से गोवा में रोजगार और स्वरोजगार के कई नए अवसर पैदा हो रहे हैं। नवनियुक्त लोगों से गोवा के विकास के साथ-साथ देश के विकास के लिए काम करने का आग्रह करते हुए प्रधानमंत्री ने टिप्पणी की, “आपके जीवन के सबसे अहम 25 वर्ष अब शुरू होने जा रहे हैं।” प्रधानमंत्री ने विकसित भारत के अपने विजन पर प्रकाश डालते हुए और 2047 के नए भारत के लक्ष्य को सामने रखते हुए अपने संबोधन का समापन किया। प्रधानमंत्री ने कहा, “आपके सामने गोवा के विकास के साथ ही 2047 के नए भारत का भी लक्ष्य है। मुझे विश्वास है कि आप सभी पूरी निष्ठा और तत्परता के साथ अपने कर्तव्य पथ का अनुसरण करते रहेंगे।”
प्रधानमंत्री ने ‘एकीकृत बुनियादी पाठ्यक्रम, आरंभ’ के दूसरे संस्करण में भारतीय सिविल सेवाओं के प्रशिक्षु अधिकारियों के साथ संवाद किया

युवा अधिकारियों से राष्ट्र के हितों के अनुरूप निर्णय लेने का आह्वान किया ‘एकीकृत बुनियादी पाठ्यक्रम, आरंभ’ केवल एक शुरुआत नहीं है, बल्कि एक नई परम्परा का भी प्रतीक है – प्रधानमंत्री लोक सेवकों से देश को आत्म निर्भर बनाने के प्रयासों में ‘वोकल फॉर लोकल’ का मंत्र अपनाने का आग्रह प्रधानमंत्री श्री नरेन्द्र मोदी ने गुजरात के केवड़िया से वीडियो कॉन्फ्रेंस के जरिए एलबीएसएनएए, मसूरी में भारतीय लोक सेवाओं के प्रशिक्षु अधिकारियों के साथ संवाद किया। यह 2019 में पहली बार शुरू किए गए ‘एकीकृत बुनियादी पाठ्यक्रम, आरंभ’ का हिस्सा है। प्रशिक्षु अधिकारियों की ओर से दिए गए प्रस्तुतिकरण के बाद प्रधानमंत्री ने अपने संबोधन में प्रशिक्षु अधिकारियों से सरदार वल्लभभाई पटेल के सिद्धांत ‘देश के नागरिकों की सेवा ही एक लोक सेवक का सर्वोपरि कर्तव्य है’ को अपनाने का आग्रह किया। श्री मोदी ने युवा अधिकारियों से देश के हितों के अनुरूप निर्णय लेने और देश की एकता और अस्मिता को मजबूत बनाने की दिशा में कार्य करने का आह्वान किया। उन्होंने इस बात पर जोर दिया कि लोक सेवकों की ओर से लिए जाने वाले निर्णय आम आदमी के हितों के अनुरूप होने चाहिए, भले ही अधिकारी किसी भी क्षेत्र अथवा विभाग में कार्यरत हों। प्रधानमंत्री ने जोर देते हुए कहा कि देश के ‘इस्पाती ढांचे’ का ध्यान दिन-प्रतिदिन के कार्यों के संचालन का होने के बजाए राष्ट्र की प्रगति के लिए कार्य करना होना चाहिए और संकट की स्थितियों में यही सबसे अधिक अहम हो जाता है। श्री नरेन्द्र मोदी ने नये उद्देश्यों को हासिल करने, नये दृष्टिकोण को अपनाने की दिशा में प्रशिक्षण की आवश्यकता और कौशल विकास के लिए उसकी वृह्त भूमिका पर भी जोर दिया। प्रधानमंत्री ने कहा कि पुराने समय के बजाए अब देश में मानव संसाधन के प्रशिक्षण में आधुनिक विधियों पर जोर दिया जा रहा है और पिछले दो-तीन वर्षों में लोक सेवकों के प्रशिक्षण पैटर्न में बदलाव किए गए हैं। उन्होंने कहा कि एकीकृत बुनियादी पाठ्यक्रम आरंभ केवल एक शुरुआत ही नहीं है, बल्कि यह एक नई परम्परा का प्रतीक है। श्री मोदी ने लोक सेवाओं में हाल ही में किए गए सुधारों में से एक मिशन कर्मयोगी का जिक्र किया और कहा कि यह लोक सेवकों की क्षमता निर्माण का एक प्रयास है, ताकि वे और अधिक सृजनात्मक और आत्म विश्वासी बन सकें। प्रधानमंत्री ने कहा कि सरकार शीर्ष से निम्न दृष्टिकोण पर काम नहीं करेगी और जिन लोगों के लिए नीतियां बनाई जा रही हैं, उनमें जनता का समावेश किया जाना बहुत आवश्यक है। उन्होंने यह भी कहा कि सरकार के पीछे वास्तविक प्रेरक बल देश के लोग ही हैं। उन्होंने कहा कि वर्तमान समय में देश की कार्य प्रणाली में सभी नौकरशाहों की भूमिका न्यूनतम सरकार और अधिकतम सुशासन को सुनिश्चित करने की है। श्री मोदी ने लोक सेवकों से यह सुनिश्चित करने को कहा ताकि नागरिकों की परेशानियां कम की जा सके और आम आदमी को अधिक से अधिक सशक्त बनाया जा सके। प्रधानमंत्री ने देश को आत्म निर्भर बनाने की दिशा में लोक सेवक प्रशिक्षु अधिकारियों से वोकल फॉर लोकल का मंत्र अपनाने का आग्रह किया।
प्रधानमंत्री ने लोकसभा अध्यक्ष श्री ओम बिरला को उनके जन्मदिन पर बधाई दी

प्रधानमंत्री श्री नरेन्द्र मोदी ने लोकसभा अध्यक्ष श्री ओम बिरला जी को उनके जन्मदिन पर बधाई दी है। एक ट्वीट में, प्रधानमंत्री ने कहा; "लोकसभा अध्यक्ष श्री ओम बिरला जी को जन्मदिन की बधाई। संसदीय प्रक्रियाओं पर उनके त्रुटिहीन ज्ञान तथा जिस तरीके से वे कार्यवाही का संचालन करते हैं – दोनों का व्यापक रूप से सम्मान किया जाता है। वे संसदीय संवाद को और बेहतर बनाने के लिए उल्लेखनीय प्रयास कर रहे हैं। उनके लंबे जीवन की प्रार्थना करता हूँ।" एमजी / एएम / जेके/वाईबी
प्रधानमंत्री जयपुर में पत्रिका गेट का उद्घाटन करेंगे

प्रधानमंत्री श्री नरेन्‍द्र मोदी 8 सितंबर 2020 को सुबह 11 बजे वीडियो कॉन्फ्रेंस के माध्यम से जयपुर में पत्रिका गेट का उद्घाटन करेंगे। इस प्रतिष्ठित गेट का निर्माण जयपुर में जवाहरलाल नेहरू मार्ग पर समाचारपत्र समूह ‘पत्रिका’ ने कराया है। प्रधानमंत्री श्री मोदी इस अवसर पर समूह के अध्यक्ष द्वारा लिखित दो पुस्तकों का विमोचन भी करेंगे। कार्यक्रम का सीधा प्रसारण डीडी न्यूज पर किया जाएगा।
इंडियन साइंस कांग्रेस, तिरुपति के 104वें सत्र के उद्घाटन अवसर पर प्रधानमंत्री का संबोधन

आंध्र प्रदेश के राज्यपाल श्री ई. एस. एल. नरसिम्हन, आंध्र प्रदेश के मुख्यमंत्री श्री एन. चंद्रबाबू नायडू, केंद्रीय विज्ञान एवं प्रौद्योगिकी, एवं पृथ्वी विज्ञान मंत्री डॉ. हर्षवर्द्धन, केंद्रीय विज्ञान एवं प्रौद्योगिकी, एवं पृथ्वी विज्ञान राज्यमंत्री श्री वाई. एस. चैधरी, इंडियन साइंस कांग्रेस एसोसिएशन के जनरल प्रेसिडेंट प्रोफेसर डी. नारायण राव, श्री वेंकटेश्वर विश्वविद्यालय के कुलपति प्रोफेसर ए. दामोदरन, विशिष्ट प्रतिनिधिगण, देवियो एवं संज्जनो,